Hvordan går vinterkrigen? – Vi gjør de samme feilene igjen.
Etter fire måneder med russiske angrep, står fabrikkbyen Avdijivka for fall. Samtidig øker kritikken internt i den ukrainske hæren.    – De jævlene kryper bokstavelig talt ut fra sprekker. Slik beskriver ukrainske soldater forholdene i skyttergravene i byen Avdijivka. I over fire måneder har de stått imot flere tusen russiske angrep. – Ekstremt vanskelig og kaotisk, skriver ukrainske kilder. Nå er det bare et spørsmål om tid for byen faller. Er det et tegn på at den ukrainske fronten er i ferd med på bryte sammen? Hvordan går vinterkrigen nå?  To veier er nå eneste livslinjen for ukrainerne som holder byen.  Russiske styrker står bare 500 meter unna den ene veien. Den andre veien er kun 2,2 kilometer fra de fremste russiske linjene. Flere tusen ukrainske soldater risikerer å bli omringet. De ukrainske stillingene ved byen bombes nå mer enn noensinne. Mandag ble de rammet av 1267 artillerigranater og 67 flyangrep, ifølge sjefen for ukrainske styrkene som holder byen.  – Vi er i siste, terminale fase, lød det dystert fra den ukrainske militæranalytikeren Konstantin Masjovets på Telegram. – Å fortsette å holde Avdijivka er på linje med selvmord. Russerne har prøvd å erobre denne fabrikkbyen i nesten ti år. Byen er viktig fordi herfra kan ukrainerne true Donetsk by, som er senteret i de russiskokkuperte områdene. Det er to hovedårsaker til at byen nå faller: Den russiske taktikken er den samme: Små grupper angriper døgnet rundt. Målet er å avsløre posisjoner, finne hull og slite ut det ukrainske infanteriet. Til tross for svært store russiske tap, fylles rekkene. – Vi har sendt friske forsterkninger, hevder den ukrainske forsvarsledelsen. Rakner det for ukrainerne?  Svaret på det er fortsatt nei, viser Aftenpostens analyse av kartene ved fronten. Selv om byen Avdijivka står for fall, er det store bildet entydig.  Putins store vinteroffensiv har pågått i over fire måneder. De russiske tapene er enorme. Men resultatene er minimale.  Den blodige Bakhmut-offensiven til Wagner-hæren i fjor, ga langt større resultater enn Putins vinteroffensiv.  Likevel er det et stemningsskifte i Ukraina og Vesten. Krigen har snudd.  Mange ukrainske soldater er aktive på sosiale medier. Dessuten lever de i et demokrati, i motsetning til russerne.  Den interne kritikken i Ukraina har økt etter hvert som Avdijivkas fall nærmer seg. – Nå får de ukrainske generalene mer kjeft – Vi gjør de samme feilene igjen. Det skriver de ukrainske analytikerne i Deep State. Rasende soldater forteller om svake forsvarslinjer, som burde vært bygget ut tidligere.  – Hvorfor i helvete har vi ikke gjørt det før, spør to soldater til Kyiv Independent. Andre forteller at droneoperatører, artillerister og mekanikere blir sendt rett i skyttergravene. De har ingen trening i nærkamp, og vet ikke hvordan de skal overleve ved fronten. – Da blir de ukrainske tapene enda høyere, skriver den uavhengige russiske avisen The Insider.  – Vårt svake punkt, som alltid, er samhandling, skrev den ukrainske militærbloggeren Butusov. Fronten er et lappeteppe av ulike avdelinger fra forskjellige brigader. De sliter med å kommunisere.   – Noen offiserer lyver i rapportene for å fremme seg selv. De vil ikke irritere sjefene med dårlige nyheter. Dette er svært skadelig, raset Butusov.  Stemningsskiftet i Ukraine førte til at Zelenskyj tok et dramatisk grep i forrige uke. Han sparket Ukrainas populære forsvarssjef.  De kaller ham «Slakteren». Kan han stoppe russerne? Den nye sjefen er Oleksandr Syrskyj. Han er en svært erfaren general. Syrskyj ledet forsvaret av Kyiv, samt frigjøringen av Kharkiv-regionen.   Men Syrskyj møter også skepsis.  Han er kritisert for å la seg styre av politikerne da han ledet forsvaret av byen Bakhmut. Ukrainerne led store tap på å holde byen til siste slutt, selv om den hadde begrenset militær betydning.    – Mange kjenner ham som «Slakteren». Han bryr seg ikke om tap. Det sa en ukrainsk soldat til den uavhengige russiske avisen Meduza.  – Lykke til med å videreføre taktikken om rykke frem for en hver pris», skrev den ukrainske soldaten «Stus» på X. Selv beskrev Syrskyj situasjonen som «ekstremt vanskelig» da han besøkte fronten denne uken. – Vi gjør alt for å stoppe fienden, sa han på Telegram. – Men vi gjør også alt for å minimere våre tap og redde livene til våre soldater.
Fabrikkbyen Avdijivka i Ukraina står for fall etter fire måneder med russiske angrep.  Ukraina mangler ammunisjon og soldater, mens russiske styrker fortsetter å angripe for å finne svakheter i det ukrainske forsvaret.  Internt i den ukrainske hæren øker kritikken mot generalene for dårlig håndtering av krigen. 